Lufthavnens bestyrelse blev i dag onsdag enige om at give planerne for den store udvidelse det sidste skub. Dermed er der klar til, at repræsentantskabet kan tage den formelle afgørelse om udvidelsen den 29. marts. - Og det kommer til at ske, siger bestyrelsesformanden for Aalborg Lufthavn, Aalborg borgmester Henning G. Jensen, til P4 Nordjylland. Udvidelsen kommer til at koste mindst 100 millioner kroner. Det ligger helt fast for der skal både laves ekstra standpladser til flyene og altså udvides kraftigt indendøre. Pladsen i den nordjyske lufthavn er allerede for lille. Faktisk er lufthavnen kun skabt til tre gates, selvom der i dag er lavet seks. Men når udvidelsen står færdig vil der være 13 gates - altså udgange og passager til flyene. Der kommer også flere butikker ind i lufthavnen samtidig med at flere og flere fly-og charterselskaber melder sig. Lufthavnsdirektør Søren Svendsen siger til P4 Nordjylland, at udvidelsen kommer til at ske i etaper, så passagererne allerede næste år mærker pladsudvidelsen. Men helt færdig står den nye lufthavnsbygning først 1. april 2013.

Referat:
Om to år er Aalborg Lufthavn dobbelt så stor set udefra, og indenfor murene er der 60 procent flere kvadratmeter at boltre sig på, det oplyser P4 Nordjylland.